## Pravilnik o radnoj knjižici

### NN 14/1996 (21.2.1996.), Pravilnik o radnoj knjižici

# MINISTARSTVO RADA I SOCIJALNE SKRBI

Na temelju članka 223. stavka 2. Zakona o radu ("Narodne novine"
38/95, 54/92 i 65/95) i članka 39. stavka 1. točke 2. Zakona
o sustavu državne uprave ("Narodne novine" 75/93) ministar rada i socijalne
skrbi donosi

## **PRAVILNIK**

### **O RADNOJ KNJIŽICI**

Članak 1.

Ovim se Pravilnikom uređuje sadržaj, postupak izdavanja, način
upisivanja podataka, postupak zamjene i izdavanja novih radnih knjižica,
način vođenja Registra izdanih radnih knjižica (u daljnjem tekstu:
registar), te oblik, način izrade i prodaja radnih knjižica.

Članak 2.

(1) Radna knjižica pravokutnog je oblika veličine 105x145 mm,
tvrdo ukoričena u korice tamno-plave boje.

(2) Radna knjižica sadrži 38 stranica, označenih rednim brojevima.

(3) Na prednjoj strani korica suho je utisnut grb Republike Hrvatske.
Iznad grba suho je utisnut naziv: REPUBLIKA HRVATSKA. Ispod grba suho je
utisnut naziv isprave: RADNA KNJIŽICA.

(4) Na unutarnjoj strani korica i na svakoj stranici radne knjižice
papir je toniran u svjetlo-plavoj boji grbom Republike Hrvatske.

(5) Stranice radne knjižice su ucrtane crnom bojom prema Obrascu br.
1.

Članak 3.

(1) Radnu knjižicu izdaje županijski ured nadležan za poslove rada (u
daljnjem tekstu: nadležno tijelo) prema mjestu prebivališta odnosno boravišta
osobe koja zatraži izdavanje radne knjižice ili prema sjedištu poslodavca
sa kojim osoba koja zatraži izdavanje radne knjižice sklapa ugovor o radu.

Članak 4.

(1) Radna knjižica može se izdati osobi koja je navršila 15 godina života
na njen zahtjev.

(2) Zahtjev za izdavanje radne knjižice (u daljnjem tekstu: zahtjev)
mora sadržavati slijedeće podatke:

1. ime i prezime, ime oca podnositelja zahtjeva, i prezime prije zaključenja
braka,

2. dan, mjesec, godinu rođenja,

3. mjesto, općina, grad i država rođenja,

4. državljanstvo,

5. serijski i registarski broj, datum i mjesto izdavanja osobne isprave,

6. jedinstveni matični broj građana,

7. prebivalište odnosno boravište,

8. podatke o školskoj i stručnoj spremi.

(3) Zahtjev iz stavka 2. ovoga članka se podnosi na Obrascu br.
2.

Članak 5.

(1) Kada odlučuje o zahtjevu nadležno tijelo utvrdit će
da li zahtjev sadržava podatke iz članka 4. stavka 2. ovog Pravilnika,
te da li su uz zahtjev priložene isprave potrebne za popunjavanje radne
knjižice.

(2) Ako nadležno tijelo utvrdi da zahtjev nije valjano popunjen ili
da nisu priložene potrebne isprave, pozvat će podnositelja zahtjeva
da priloži odgovarajuće isprave i da zahtjev valjano popuni.

Članak 6.

(1) Nadležno tijelo vodi registar i abecedni imenik.

(2) Registar je knjiga tvrdog omota ovjerena pečatom nadležnog
tijela, čije su stranice označene rednim brojevima.

(3) Stranice registra ucrtane su crnom bojom prema Obrascu br. 3.

(4) U registar osim podataka sadržanih u zahtjevu upisuju se i slijedeći
podaci:

1. redni broj (ovaj se broj unosi u radnu knjižicu kao registarski broj)

2. serijski broj radne knjižice

3. dan, mjesec i godina izdavanja radne knjižice,

4. primjedbe.

Članak 7.

U radnu knjižicu upisuju se podaci iz zahtjeva i isprava koje je potrebno
priložiti uz zahtjev.

Članak 8.

Nakon upisa podataka iz zahtjeva na zahtjevu se upisuje broj pod kojim
je radna knjižica upisana u registar.

Članak 9.

U abecedni imenik upisuju se slijedeći podaci:

1. prezime i ime, ime oca i godina rođenja osobe kojoj je radna
knjižica izdana,

2. registarski broj radne knjižice.

Članak 10.

Stranice 1. i 2. radne knjižice popunjavaju se na slijedeći način:

1. u rubriku "Registarski broj" upusuje se redni broj pod kojim je zahtjev
uveden u registar;

2. u rubriku "Opasna isprava" upisuje se naziv isprave, serijski i registarski
broj i mjesto i datum izdavanja;

3. u rubriku "Jedinstveni matični broj građana" upisuje se
jedinstveni matični broj iz osobne isprave;

4. u rubriku "Ime, ime oca" upisuje se ime i ime oca podnositelja zahtjeva;

5. u rubriku "Prezime" upisuje se prezime podnositelja zahtjeva,

6. u rubriku "Prezime prije zaključenja braka" upisuje se prezime
koje je podnositelj zahtjeva imao prije zaključenja braka;

7. u rubriku "Dan, mjesec i godina rođenja", upisuje se brojkom
dan i godina rođenja, a mjesec slovima;

8. u rubriku "Mjesto rođenja, općina, grad" upisuje se mjesto
i općina rođenja;

9. u rubriku "Država rođenja" upisuje se država u kojoj je podnositelj
zahtjeva rođen;

10. u rubriku "Državljanstvo" upisuje se državljanstvo na temelju osobne
isprave odnosno domovnice.

Članak 11.

Na stranicama 3. i 4. radne knjižice u rubriku "Završena škola, stručni
ispit, tečaj i sl." upisuju se podaci o završenoj školi, stručnoj
spremi, stručnom ispitu, tečaju i sl. iz isprave o obrazovanju,
u izvorniku, prijepisu ili ovjerenom presliku, naziv izdavatelja, broj
i dan izdavanja.

Članak 12.

(1) Na stranici 5. u rubriku "Broj očevidnika u mirovinskom i
invalidskom osiguranju" upisuje se broj pod kojim je osiguranik uveden
u očevidnik mirovinskog i invalidskog osiguranja.

(2) Ovaj podatak upisuje služba mirovinskog i invalidskog osiguranja
prigodom prihvaćanja prijave osiguranika na mirovinsko i invalidsko
osiguranje.

Članak 13.

(1) Na stranicama od 6. do 21. u rubrici "Naziv i sjedište poslodavca
odnosno osnova osiguranja" upisuje se:

1. naziv i sjedište poslodavca kod kojeg je zaposlenik u radnom odnosu;

\_ ove podatke upisuje poslodavac \_ pravna osoba kod kojeg je zaposlenik
u radnom odnosu, a za zaposlenike zaposlene kod poslodavca \_ fizičke
osobe nadležna služba mirovinskog i invalidskog osiguranja.

2. osnova osiguranja za osobe koje nisu u radnom odnosu a osigurane
su kao seljaci, ribari, obrtnici, osobe koje samostalno obavljaju profesionalnu
djelatnost i sl.;

\_ ove podatke upisuje nadležna služba mirovinskog i invalidskog osiguranja.

3. produženo osiguranje i obavezno osiguranje prema propisima o mirovinskom
i invalidskom osiguranju;

\_ ove podatke upisuje nadležna služba mirovinskog i invalidskog osiguranja.

4. osnova osiguranja za nezaposlene osobe kojima je radni odnos prestao
zbog stečaja ili likvidacije poslodavca;

\_ ove podatke upisuje nadležna služba za zapošljavanje .

(2) U rubriku "Početak rada \_ osiguranja" upisuje se dan zasnivanja
radnog odnosa, ili dan priznanja svojstva osiguranika, ili dan priznanja
određenog prava na osiguranje.

(3) U rubriku "Prestanak rada \_ osiguranja" upisuje se dan prestanka
radnog odnosa, ili dan prestanka svojstva osiguranika, ili dan isteka priznatog
prava na osiguranje.

(4) U rubriku "Staž" upisuje se brojkama trajanje zaposlenja, ili svojstvo
osiguranika, ili priznatog prava na osiguranje u godinama, mjesecima i
danima.

(5) U rubriku "Potpis i pečat" potpisuje se osoba koja unosi
podatke i stavlja pečat poslodavca odnosno službe ovlaštene za upis
podataka.

Članak 14.

(1) Na stranicama od 22. do 25. u rubriku "Podaci o zaposlenju u inozemstvu"
upisuju se ovi podaci: država, naziv i sjedište poslodavca, dan zasnivanja
i prestanka radnog odnosa, trajanje zaposlenja, podaci o ispravi, izdavatelju,
broj, datum i mjesto izdavanja.

(2) Podatke o zaposlenju u inozemstvu upisuje nadležna služba mirovinskog
i invalidskog osiguranja.

Članak 15.

Na stranici 26. u rubriku "Podaci o mirovanju prava za vrijeme trajanja
radnog odnosa" upisuje se temelj opravdane odsutnosti za vrijeme koje prava
zaposlenika miruju vrijeme trajanja odsutnosti, pečat i potpis osobe
koja unosi podatke.

Članak 16.

(1) Na stranici 27. u rubrici "Podaci o priznatim pravima iz mirovinskog
i invalidskog osiguranja" navodi se broj i datum rješenja, vrsta prava
(tjelesno oštećenje i stupanj tjelesnog oštećenja u postocima,
pravo na njegu i pomoć, pravo s temelja preostale radne sposobnosti,
ostvareno pravo na mirovinu i sl.) i vrijeme utvrđivanja odnosno prestanka
prava.

(2) Podatke o tome unosi nadležna služba mirovinskog i invalidskog osiguranja.

Članak 17.

(1) Na stranicama 28. do 31. u rubriku "Podaci o utvrđenom mirovinskom
stažu" upisuju se ovi podaci:

1. redni broj upisa;

2. broj i datum isprave ili rješenja o utvrđenom mirovinskom stažu;

3. naziv i sjedište poslodavca kod kojeg je ostvaren staž (u slučaju
kada je staž utvrđen rješenjem ostvaren kod dva ili više različitih
poslodavaca u tu rubriku upisuje se tekst "kod različitih poslodavaca");

4. vrsta staža (staž osiguranja u stvarnom trajanju, staž osiguranja
s povećanim trajanjem, posebni staž u jednostrukom trajanju, posebni
staž u dvostrukom trajanju i dokupljeni staž);

5. razdoblje i duljina trajanja staža;

6. potpis osobe ovlaštene za upis staža i pečat nadležne službe
mirovinskog i invalidskog osiguranja;

(2) Ove podatke upisuje nadležna služba mirovinskog i invalidskog osiguranja.

Članak 18.

Na stranicama 32. i 33. u rubrici "Podaci o evidentiranoj nezaposlenosti
i naknadi za vrijeme nezaposlenosti" podatke o trajanju nezaposlenosti
i visini novčane naknade upisuje nadležna služba za zapošljavanje.

Članak 19.

(1) Na stranicama 34. do 36. u rubriku "Bilješke" upisuju se podaci
značajni za ostvarivanje određenih prava koji se ne mogu upisati
u niti jednu rubriku u radnoj knjižici.

(2) U ovu rubriku upisuje se i promjena prezimena ili imena.

Članak 20.

(1) Staž osiguranja ostvaren preračunavanjem dužeg radnog vremena
na sezonskim poslovima upisuje se u rubriku "Podaci o zaposlenju i stažu"
na stranicama od 6. do 21. tako da će se upisati dan zasnivanja i
prestanka radnog odnosa i ostvareni staž osiguranja, a uz te podatke stavit
će se napomena "Vidi na stranici 34. do 36.", koja upućuje
na poseban upis staža osiguranja u rubrici "Bilješke". Na tim stranicama
treba navesti podatke o radnom vremenu i preračunatom dužem radnom
vremenu u staž osiguranja.

(2) Ovaj staž upisuje poslodavac kod kojeg je zaposlenik radio na sezonskim
poslovima ili na poslovima na kojima se staž osiguranja računa s
povećanim trajanjem.

Članak 21.

(1) Podaci se u radnu knjižicu upisuju crnilom i tiskanim slovima.

(2) Pogrešni upisi u knjižicu precrtavaju se tako da se precrtani upisi
mogu pročitati.

(3) Precrtani upis ovjerava ovlaštena osoba potpisom i pečatom.

Članak 22.

(1) Nadležno tijelo uručuje radnu knjižicu i predaje isprave
priložene uz zahtjev podnositelju zahtjeva.

(2) Podnositelj zahtjeva primitak radne knjižice i isprava potvrđuje
potpisom u registru.

(3) Radna knjižica koja nije valjano popunjena zamjenjuje se novom na
teret nadležnog tijela.

Članak 23.

(1) Na zahtjev osobe u čijoj se radnoj knjižici ne mogu vršiti
daljnji upisi jer su sve njezine stranice i rubrike popunjene ili je radna
knjižica izgubljena ili u toj mjeri oštećena da se u njoj upisani
podaci više ne mogu čitati, izdaje se nova radna knjižica.

(2) Uz zahtjev za izdavanje nove radne knjižice prilaže se:

\_ stara radna knjižica kojoj su stranice popunjene ili je oštećena,
ili potvrda o izvršenoj uplati za objavu oglasa o gubitku radne knjižice
u "Narodnim novinama"

(3) Na postupak izdavanja nove radne knjižice iz stavka 1. ovoga Pravilnika
na odgovarajući se način primjenjuju odredbe članka
3. do 22. ovoga Pravilnika.

Članak 24.

Ako tijekom trajanja radnog odnosa zaposlenik umre u radnu knjižicu
upisuje se dan prestanka radnog odnosa i trajanje zaposlenja, a potom se
radna knjižica predaje jednom od članova uže obitelji, a ako ih
nema, nadležnom tijelu prema sjedištu poslodavca.

Članak 25.

Radne knjižice tiska i prodaje Javno poduzeće "Narodne novine".

Članak 26.

(1) Radne knjižice izdane po dosadašnjim propisima ne zamjenjuju se
osim u slučajevima iz članka 23. ovog Pravilnika.

(2) Radnim knjižicama iz stavka 1. ovog članka smatraju se i
radne knjižice izdane na području republika bivše SFRJ prije 8.
listopada 1991. godine.

Članak 27.

Obrasci br. 1, 2 i 3 s odgovarajućim sadržajem tiskani su uz ovaj
Pravilnik i čine njegov sastavni dio.

Članak 28.

Na dan stupanja na snagu ovog Pravilnika prestaje važiti "Uputa o radnoj
knjižici" ("Narodne novine" br. 9/91).

Članak 29.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 112-07/96-01/03 Urbroj: 524-02-96-6 Zagreb, 13. veljače
1996.

Ministar rada i socijalne skrbi **Joso Škara,** v.
r.

---

![](dodatni/365664.gif)

![](dodatni/365665.gif)

![](dodatni/365666.gif)

![](dodatni/365667.gif)

![](dodatni/365668.gif)

![](dodatni/365669.gif)

Pravilnik, NN 14/1996-224